《秋斋坐雨》
明代·黄渊耀

秋云突兀起天际，疏雨磊落悬高空。寒潭彷佛细流碧，残花零落堆藓红。

雨脚朦朦向西去，孤鹤散步来长松。坐看斜景照罗绮，须臾万片金芙蓉。

作者简介：（1624—1645）明苏州府嘉定人，字伟恭。黄淳耀弟。清顺治二年，嘉定抗清起义，清兵围城，渊耀宿城堞，昼夜拒战。城破，与其兄自缢于僧舍。有《谷帘学吟》。